ORDE do 19 de xuño de 2018 pola que se modifica a autorización do centro privado estranxeiro Trisquel Compostela International School, de Teo.
Consellería de Cultura, Educación e Ordenación Universitaria — III. Outras disposicións — 03/07/2018

Por Orde do 15 de setembro de 2016, concédese autorización de apertura e funcionamento temporal, desde o 1 de setembro de 2016 ata o 31 de agosto de 2017, ao centro privado estranxeiro Trisquel Compostela International School, de Teo, para impartir as ensinanzas de nivel Elementary (de 6 a 12 anos de idade) do sistema educativo dos Estados Unidos de América; e por Orde do 4 de xullo de 2017 concédese unha prórroga desta autorización temporal ata o 31 de agosto de 2018.
A titularidade do centro solicita unha prórroga da autorización temporal ata o 31 de agosto de 2019.
O director da New England Association of Schools & Colleges (NEASC) renova o certificado de elixibilidade para entrar no proceso de acreditación do centro privado estranxeiro Trisquel Compostela International School, para impartir as ensinanzas de nivel Elementary (de 6 a 12 anos de idade) do sistema educativo dos Estados Unidos de América.
Logo da tramitación do expediente de acordo co establecido no Real decreto 806/1993, do 28 de maio, sobre centros docentes estranxeiros en España, así como no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Artigo 1.
Modificación da autorización
Prorrogar, ata o 31 de agosto de 2019, a autorización temporal do centro privado estranxeiro Trisquel Compostela International School, para impartir as ensinanzas de nivel Elementary (de 6 a 12 anos de idade) do sistema educativo dos Estados Unidos de América, para 30 postos escolares.
Os datos do centro son os que se detallan a seguir:
Artigo 2.
Validez da autorización temporal
A autorización temporal terá validez desde o 1 de setembro de 2018 ata o 31 de agosto de 2019, conforme o certificado emitido pola New England Association of Schools & Colleges (NEASC). A partir desta data, a autorización dependerá dunha nova inspección dos servizos da Embaixada dos Estados Unidos de América.
Artigo 3.
Inscrición no rexistro
Esta orde dará lugar á correspondente inscrición no Rexistro de Centros da Comunidade Autónoma de Galicia.
Artigo 4.
Obrigas do centro
O centro queda obrigado ao cumprimento da normativa vixente e sometido á inspección educativa da Consellería de Cultura, Educación e Ordenación Universitaria de conformidade co establecido no artigo 9 do Real decreto 806/1993, do 28 de maio, así como a solicitar unha nova autorización e inscrición no caso de que se produza calquera variación nos elementos e circunstancias que dan lugar a esta autorización.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 19 de xuño de 2018